Քաղաքացիական հասարակության մասին ակնարկում դեսպան Միլսն անուղղակի կոչ էր անում նրա ներկայացուցիչներին ոչ թե թևաթափ լինել «Էլեկտրիկ Երևան» զանգվածային շարժման ձախողումից, այլ համագործակցել իշխանությունների հետ էներգետիկ ոլորտում սկանդալի առարկա դարձած կոռուպցիայի դեմ պայքարի հարցում, հատկապես, երբ Սերժ Սարգսյանն իր ելույթում նման առաջարկ էր արել երիտասարդ քաղաքացիական ակտիվիստներին՝ նախ զրուցելու, իսկ դրա մերժումը ստանալուց հետո՝ նաև ներգրավվելու Հայաստանի Էլեկտրական ցանցեր (ՀԷՑ) ընկերության աուդիտում: Հիշեցնենք՝ Հանրապետության տնտեսական քաղաքականության պատասխանատուների հետ 2015թ. հունիսի 27-ի խորհրդակցության ժամանակ Սերժ Սարգսյանը հայտարարեց[5]. «Երեկ, Հայաստանի Հանրապետության և Ռուսաստանի Դաշնության միջև տնտեսական համագործակցության միջկառավարական հանձնաժողովի ռուսական կողմի նախագահ, ՌԴ տրանսպորտի նախարար Մաքսիմ Սոկոլովի գլխավորած պատվիրակության հետ հանդիպման ժամանակ մենք խոսել ենք այն մասին, որ ճիշտ կլիներ միջկառավարական հանձնաժողովի կողմից դիտարկվեր «ԻՆՏԵՐ ՌԱՕ ԵԷՍ» ընկերության դուստր ձեռնարկության՝ Հայաստանի բաշխիչ ցանցերի գործունեության մանրազնին աուդիտի անցկացման հնարավորությունը նրանց ամբողջ գործունեության ընթացքի համար՝ փորձագիտական հանրության և քաղաքացիական հասարակության ներկայացուցիչների մասնակցությամբ: Այո, խնդիրները, որ կարող են լինել դուստր ձեռնարկությունում, մեր պետական մարմինների աշխատանքով առավելագույնս դուրս են սակագնի հաշվարկից, այնուամենայնիվ, այդ ընկերության հնարավոր խնդիրները մեզ հետաքրքրում են, քանի որ մենք, որպես պետություն, շահութահարկի մասով հետաքրքրված ենք ընկերության շահույթի մեծությամբ: Այս առումով աշխատանքը կարևոր է ոչ միայն ռուսական կողմի համար, այլև Հայաստանի համար»: